b'\n_START_ARTICLE_\nHidroterapija za pse\n_START_PARAGRAPH_\nHidroterapija za pse je oblika hidroterapije, ki je namenjena zdravljenju kroni\xc4\x8dnih obolenj, okrevanju po operaciji, pripravi nanjo ali splo\xc5\xa1ni kondicijski pripravi psov.\n_START_SECTION_\nIzhodi\xc5\xa1\xc4\x8de\n_START_PARAGRAPH_\n\xc5\xa0tevilo obolenj pri psih se lahko zaradi vaj z raznimi rekviziti poslab\xc5\xa1a ali pa upo\xc4\x8dasni oz. prepre\xc4\x8duje napredek. Med obolenja spadajo displazija kolka, osteohondroza (Osteohondritis dissecans), degenerativna mielopatija (degenerative radiculomyelopathy) in izpah poga\xc4\x8dice (luxating patella). Displazija kolka in osteohondroza spadata med najbolj pogosta obolenja pri srednje velikih do velikih \xc4\x8distokrvnih pasmah, npr. pri nem\xc5\xa1kih ov\xc4\x8darjih, labradorcih ali zlatih prina\xc5\xa1alcih. Degenerativna mielopatija je bolezen hrbtenja\xc4\x8de, ki povzro\xc4\x8da te\xc5\xbeave zadnjim okon\xc4\x8dinam pri nem\xc5\xa1kih ov\xc4\x8darjih. Izpah poga\xc4\x8dice pa je viden predvsem pri manj\xc5\xa1ih pasmah in igra\xc4\x8dastih psih._NEWLINE_Po\xc5\xa1kodbe kri\xc5\xbenih ali katerih drugih vezi lahko pri psih po operaciji ote\xc5\xbeijo vaje z rekviziti. Psom s prekomerno telesno te\xc5\xbeo pa se lahko pri izvajanju vaj stanje poslab\xc5\xa1a, lahko pa se zaradi prekomerne te\xc5\xbee in naprezanja pri hoji tudi po\xc5\xa1kodujejo.\n_START_SECTION_\nZgodovina\n_START_PARAGRAPH_\nHidroterapija za ljudi je metoda, ki so jo uporabljali \xc5\xbee v preteklosti. \xc5\xa0tevilni poskusi, da bi jo formalizirali so se pri\xc4\x8deli v 18. stoletju. Prav tako je u\xc4\x8dinkovitost morske vode pri zdravljenju ali prepre\xc4\x8devanju po\xc5\xa1kodb nog konjev poznana \xc5\xbee stoletja. Okoli 19. stoletja pa so izumitelji, zaradi finan\xc4\x8dnih dobi\xc4\x8dkov pri zdravljenju dirkalnih konj, pri\xc4\x8deli z gradnjo naprav, s katerimi so \xc5\xbeeleli dose\xc4\x8di enak u\xc4\x8dinek, kot ga ima mrzla morska voda na konje._NEWLINE_Industrija pasjih dirk za pasmo\xc2\xa0\xc2\xbbhrt\xc2\xab\xc2\xa0je uvidela prednosti tak\xc5\xa1nega na\xc4\x8dina zdravljenja. V Zdru\xc5\xbeenem kraljestvu je v ospredje stopil specializirani bazen za hidroterapijo psov. Terapija se je nato raz\xc5\xa1irila na vse pasme. To je pripeljalo do razvoja podvodnih tekalnih trakov, ki ob krepitvi mo\xc4\x8di zmanj\xc5\xa1ujejo pritisk na sklepe \xc5\xbeivali. Podvodni tekalni trakovi predstavljajo mejnik v rehabilitaciji psov, saj ne zavzemajo veliko prostora in kljub temu ponujajo kontrolirano zdravljenje. Prvi center za rehabilitacijo in hidroterapijo psov v Sloveniji Dogs4motion je bil uradno odprt 9. novembra 2018.\n_START_SECTION_\nHidroterapevtski bazen\n_START_PARAGRAPH_\nZgradba hidroterapevtskega bazena za pse je razli\xc4\x8dna, vendar pa vsi vsebujejo osnovne elemente. Hidroterapevtski bazen je manj\xc5\xa1i od navadnega, ki je namenjen ljudem, in je ogrevan. U\xc4\x8dinki tople vode zelo dobro vplivajo na mi\xc5\xa1ice psov. Ve\xc4\x8dina bazenov ima posebno plo\xc5\xa1\xc4\x8dad za vstop in izstop, nekateri imajo tudi pasove, s katerimi ohranijo polo\xc5\xbeaj psa v vodi. Bazen ima lahko name\xc5\xa1\xc4\x8dene tudi ro\xc4\x8dne ali elektri\xc4\x8dne \xc5\xa1kripce, ki psa dvignejo iz vode. Voda v bazenu je lahko klorirana ali pa je za zdravljenje uporabljena druga, podobna kemikalija. V nekaterih bazenih pa je mo\xc5\xbena tudi uporaba toka, ki povzro\xc4\x8da upor, zaradi katerega je pes prisiljen plavati mo\xc4\x8dneje.\n_START_SECTION_\nUporaba\n_START_PARAGRAPH_\nHidroterapija za pse lahko kot dopolnilo ali alternativa k vajam pospe\xc5\xa1i okrevanje po operaciji ali pa upo\xc4\x8dasni napredovanje degenerativnih obolenj. Lahko je uporabljena kot pred-operativna vadba, ki psu omogo\xc4\x8da, da ohrani svojo kondicijo tudi v primeru, da se pred operacijo ne more normalno gibati. Kadar pri mladi\xc4\x8du ugotovijo prirojeno bolezen, se lahko zgodi, da operacija ni takoj mogo\xc4\x8da, saj mora biti psi\xc4\x8dek fizi\xc4\x8dno zrel; v obdobju pred operacijo lahko ta svojo kondicijo ohrani s pomo\xc4\x8djo hidroterapije._NEWLINE_Po\xc5\xa1kodbe hrbtenice ali operacije lahko pri psih povzro\xc4\x8dijo okvaro motori\xc4\x8dnih sposobnosti, kar pa se lahko zdravi z vajami v hidroterapevtskem bazenu; ta nudi oporo in psu omogo\xc4\x8da, da krepi mi\xc5\xa1ice, medtem ko se \xc5\xbeivci regenerirajo. Prirojene bolezni lahko ote\xc5\xbeijo \xc5\xbee osnovne vaje in povzro\xc4\x8dijo pritisk na sklepe ter ude, kar lahko nekatera obolenja \xc5\xa1e dodatno poslab\xc5\xa1a. V teh primerih hidroterapija psu omogo\xc4\x8da, da vaje izvaja v okolju, kjer na prizadeta obmo\xc4\x8dja ni pritiska._NEWLINE_Psi s prekomerno telesno te\xc5\xbeo lahko z vajami v hidroterapevtskem bazenu izbolj\xc5\xa1ajo svojo kondicijsko pripravljenost in shuj\xc5\xa1ajo, brez da bi bili njihovi sklepi obremenjeni z dodatno te\xc5\xbeo. Hidroterapija je lahko uporabljena tudi kot del splo\xc5\xa1ne kondicijske priprave psov.'